SKRIFTLIG FORESPØRGSEL E-2462/00

af Erik Meijer (GUE/NGL) til Kommissionen

(24. juli 2000)

Om: Begrænsning af antallet af trafikdræbte gennem en hurtig forpligtelse til at gøre bilers frontpartier mere sikre

1. Er Kommissionen bekendt med, at væksten i antallet og den stadig større udbredelse af personbiler har haft voldsomme konsekvenser for svagere trafikanters sikkerhed, navnlig for fodgængere og cyklister, af hvilke der hvert år i Den Europæiske Unions medlemsstater dræbes 9 300 og bliver såret mange gange flere?

2. Kan Kommissionen bekræfte, at det forventes, at det, hvis bilernes frontpartier gøres mere sikre, kan hindres, at godt 2 000 mennesker dræbes og 19 000 såres hvert år?

3. Kan Kommissionen desuden bekræfte, at kommissionsmedlemmet med ansvar for industripolitik har lovet i foråret 2000 at forelægge et nyt forslag om beskyttelse af fodgængere ved at gøre bilernes frontpartier mere sikre, og at Rådet (Transport) den 27. juni 2000 indtrængende har anmodet Kommissionen om snarest muligt at forelægge et sådant forslag?

4. Kan Kommissionen på grund af den forsinkede forberedelse oplyse, hvornår den parlamentariske behandling af den lovede tekst vil kunne ske, og er Kommissionen rede til at vælge den tidligst mulige dato hertil for at hindre, at mennesker unødigt bliver ofre for denne forsinkelse?

Samlet svar afgivet på Kommissionens vegne af Erkki Liikanen på skriftlige forespørgsler P-2131/00, P-2133/00, P-2155/00, P-2156/00, P-2157/00, P-2158/00, E-2239/00, E-2385/00, E-2410/00, E-2462/00, P-2482/00, P-2493/00, P-2503/00, P-2579/00, P-2583/00, E-2610/00 og P-2760/00

(8. september 2000)

Kommissionen deler Parlamentets synspunkter på trafiksikkerheden i EF og nærer samme interesse som kommer til udtryk i en serie parlamentariske forespørgsler. Det er et hovedmål for Kommissionens politik at få vedtaget foranstaltninger der kan øge trafiksikkerheden og nedbringe antallet af trafikofre.

Kommissionen er overbevist om at bedre trafiksikkerhed er alles fælles ansvar, og alle vil sige EF-myndigheder, statslige, regionale og lokale myndigheder i medlemsstaterne, bilindustrien og trafikanterne selv. De foranstaltninger der skal træffes, omfatter forbedring af infrastrukturen, oplæring og oplysning af bilister og andre trafikanter, færdselsregler og tekniske styringsmidler samt aktiv og passiv sikkerhed i motorkøretøjer.

Som nogle af de ærede medlemmer har anført, har Kommissionen i meddelelsen(1) af 17. marts 2000 med titlen Trafiksikkerhed: hovedopgaver i EU Statusrapport og prioritering af foranstaltninger som et af de vigtige anliggende i en trafiksikkerhedspolitik på kort- til mellemlangt sigt anført bilfrontpartier der er sikrere for fodgængere og cyklister. Sådanne frontpartier skulle så indføres via typegodkendelse og eventuelt ved hjælp af lovgivning om ibrugværende biler.

Kommissionen er udmærket klar over hvilke farer der lurer på fodgængere og cyklister i trafikken. Bedre sikring af fodgængere har været drøftet intenst med de berørte parter i de seneste måneder. Alle berørte parter, herunder bilfabrikanterne, er blevet hørt og har haft lejlighed til at fremlægge deres forslag til hvordan man bedst tager fat på sagen. Drøftelserne har også handlet om sider af de tekniske krav til en udformning af frontpartier der giver større sikkerhed ved sammenstød.

Det er teknisk kompliceret at konstruere biler så kvæstelser af fodgængere ved påkørsel med lav hastighed minimeres. Denne indfaldsvinkel er ny og har ikke været prøver nogen andre steder i verden før. Europæiske akademiske institutioner der har specialiseret sig i køretøjers passive sikkerhed, har gjort et

stort stykke arbejde for at finde frem til en ydeevnestandard. Europa er i front på dette område. Skal der træffes foranstaltninger, skal de bygge på veletablerede videnskabelige evalueringsprocesser. Det er en tidskrævende opgave, og den er ikke afsluttet endnu. Under drøftelserne har fabrikanterne fremlagt et udkast til hvad de kan forpligte sig til med hensyn til de tekniske krav.

Da der tilbagestår en række uløste tekniske spørgsmål, har Kommissionen bedt Det Fælles Forskningscenter om at bidrage til evalueringerne. Kommissionen er villig til at fortsætte den omfattende høring af alle berørte parter og underrette Parlamentet om hvordan drøftelserne skrider frem først på efteråret. Den vil ikke gå på kompromis med målet, at nedbringe tilskadekomsterne, men det er nødvendigt at finde den bedste tekniske løsning der afspejler den nyeste viden.

(1) KOM(2000) 125 endelig.